Nóg ontsnappings uit Limpopo-polisieselleBenny Mathaba het uit polisieselle in Phalaborwa ontsnap. Foto: SAPD Die polisie in Limpopo is op soek na vyf verhoorafwagtende gevangenes wat Vrydagaand uit die selle van die Musina-polisiestasie ontsnap het. Lt.kol. Moatshe Ngoepe, woordvoerder van die polisie, het gesê die gevangenes het glo stene uit ŉ muur gebreek om te ontsnap. Die verdagtes is Bruce Hungwane (26), wat vir verkragting in hegtenis geneem is, John Job Ndlovu (23), vasgetrek vir moord, Samuel Lucky Tawanda Masotsha (21), in hegtenis geneem vir roof en twee 18-jariges wat onderskeidelik vir diefstal en huisbraak in hegtenis geneem is. Volgens Ngoepe is al vyf die ontsnaptes Zimbabwiërs. Die Musina-ontsnapping kom net ŉ dag nadat drie verhoorafwagtende gevangenes wat op aanklag van verkragting tereg staan, Donderdagmiddag uit polisieselle in Phalaborwa ontsnap het. Papic Mashale (23), Thomas Mawashe (23) en Benny Mathaba (24) het ontsnap toe hulle polisiebeamptes wat vir hulle kos gebring het oorrompel en ontwapen het. Ngoepe het gesê die drie Phalaborwa-verdagtes is steeds soek. Enigiemand met meer inligting oor die verdagtes se doen en late word versoek om brig. James Espach by 082 576 0743 of Crime Stop op 08600 10111 te bel.